**Etapele pentru trecerea la distribuţia orizontală a apei în condominii**

*NOTĂ - Trecerea la distribuţia orizontală a apei în condominiu se face integral, pentru toate spaţiile cu destinaţie de locuinţă şi/sau altă destinaţie, fiind interzisă repartizarea consumului în ambele sisteme de distribuţie.*

**Obţinerea avizului de branşare de la Compania de Apă Oltenia**

Se depune la Serviciul Relaţii Publice o cerere de eliberare a avizului de branşare pentru trecerea de la distribuţia verticală la distribuţia orizontală a apei în condominiu însoţită de următoarele acte:

1. Act de identitate solicitant (reprezentantul deţinătorilor cu orice titlu ai spaţiilor din cadrul condominiului) – xerocopie;
2. Act de proprietate solicitant – xerocopie;
3. Acordul scris al tuturor deţinătorilor cu orice titlu ai spaţiilor din cadrul condominiului de la adresa solicitată, exprimat prin hotărârea adunării generale a asociaţiei luată cu unanimitate de voturi, pentru trecerea de la distribuţia verticală la distribuţia orizontală a apei. Acordul va conţine şi numele reprezentantului care va derula formalităţile de întocmire a documentaţiei tehnico-economice şi de obţinere a autorizaţiei de construire de la autoritatea administraţiei publice locale;
4. Hotărârea adunării generale a asociaţiei luată cu unanimitate de voturi pentru trecerea de la distribuţia verticală la distribuţia orizontală a apei în condominiu – xerocopie;
5. Declaraţie notarială necesară pentru trecerea la distribuţia orizontală;

**Întocmirea documentaţiei tehnico-economice**

1. Documentaţia tehnico-economică va fi întocmită în conformitate cu prevederile legale în vigoare de către o firmă de specialitate autorizată în domeniul instalaţiilor sanitare;
2. Solicitantul va obţine autorizaţia de construire de la autoritatea administraţiei publice locale;
3. Documentaţia tehnică de execuţie, va fi depusă la Compania de Apă Oltenia S.A. în scopul obținerii avizului definitiv;

**Construirea instalaţiei de distribuţie orizontală a apei în condominiu**

Lucrarea de trecere de la distribuţia verticală la distribuţia orizontală a apei în condominiu şi montarea contoarelor de apă (aferente proprietăţilor individuale şi contoarele de apă caldă cu citire la distanţă montate în proprietăţile individuale) se vor face numai cu firmele agreate de Compania de Apă Oltenia S.A.

În vederea încheierii contractelor de furnizare/prestare a serviciului de alimentare cu apă şi de canalizare, solicitantul sau reprezentantul constructorului va depune la Compania de Apă Oltenia un dosar cu cererile tuturor deţinătorilor cu orice titlu ai spaţiilor din cadrul condominiului pentru sigilarea contoarelor (contorul de apă aferent proprietăţii individuale şi contoarele de apă cu citire la distanţă în toate locurile de consum al apei calde din proprietatea individuală) însoţită de următoarele documente:

* avizul de branşare pentru trecerea de la distribuția verticală la distribuția orizontală a apei în condominiu;
* act de identitate proprietar – xerocopie;
* act de proprietate pentru spațiu (locuință, spațiu comercial) – xerocopie;
* certificat de nomenclatură stradală – xerocopie;
* autorizația de construire a instalației de distribuție orizontală a apei – xerocopie;
* certificatele metrologice emise de producător/laboratorul autorizat metrologic pentru contoarele de apă aferente proprietăţilor individuale şi, după caz, pentru contoarele de apă caldă cu citire la distanţă montate în proprietăţile individuale;
* contractul de execuție, pentru lucrarea de trecere de la distribuţia verticală la distribuţia orizontală a apei în condominiu şi pentru montarea contoarelor de apă (aferente proprietăţii individuale și contoarele de apă caldă cu citire la distanţă montate în proprietate), încheiat între proprietar și una din firmele agreate de companie – xerocopie.

Avizul definitiv pentru darea în funcţiune a branşamentelor proprii de apă se eliberează după încheierea tuturor contractelor de furnizare/prestare a serviciului în nume propriu.